ธกส.พร้อมจ่ายเงินชาวนา
ธ.ก.ส.จ่ายเงินช่วยเหลือค่าเก็บเกี่ยวและปรับปรุงคุณภาพข้าวให้ชาวนา 25 พ.ย.นี้
14 พ.ย. 2559

ธ.ก.ส.จ่ายเงินช่วยเหลือค่าเก็บเกี่ยวและปรับปรุงคุณภาพข้าวให้ชาวนา 25 พ.ย.นี้
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า เตรียมเดินหน้าจ่ายเงินช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยแล้ว แยกเป็นข้าวเปลือกหอมมะลิไร่ละ 800 บาท ไม่เกิน 15 ไร่ ข้าวเปลือกหอมปทุม ไร่ละ 1,200 บาท ไม่เกิน 10 ไร่ และข้าวเปลือกเจ้า ไร่ละ 1,000 บาท ไม่เกิน 12 ไร่ โดยเฉลี่ยเกษตรกรจะได้เงินช่วยเหลือราว 2,000 บาท/ตัน โดยใช้ฐานข้อมูลการจ่ายเงินไร่ละ 1,000 บาทจากกระทรวงเกษตรและสหกรณ์
รวมถึงข้อมูลที่จะได้เพิ่มเติมจาก กระทรวงเกษตรฯ เรื่องรายใดปลูกข้าวประเภทใด ภายใน 20 พ.ย.นี้ ซึ่ง ธ.ก.ส. คาดว่าจะเริ่มจ่ายเงินให้เกษตรกรได้อย่างช้า 25 พ.ย.นี้
สำหรับความคืบหน้าเรื่องการจ่ายเงินให้เกษตรกรที่ปลูกข้าวปีการผลิต 2559/2560 ไร่ละ 1,000 บาท รายละไม่เกิน 10 ไร่ มีวงเงินกว่า 3.7 หมื่นล้านบาท ขณะนี้ได้ทยอยจ่ายไปแล้วราว 2.8 หมื่นล้านบาท คาดว่าจะจ่ายได้หมดภายในเดือนนี้
ขณะที่โครงการสินเชื่อชะลอการขายนั้นได้เตรียมความพร้อมเจ้าหน้าที่ทั่วประเทศให้เริ่มโครงการได้ตั้งแต่ 20 พ.ย. 2559 แต่เนื่องจากผลผลิตข้าวจะออกมาในช่วงกลางเดือนนี้ ซึ่งเกษตรกรจะต้องตากข้าวเพื่อลดความชื้น ดูเรื่องสิ่งเจือปน แล้วจึงนำข้าวขึ้นยุ้งฉาง หลังจากนั้นจึงจะมาขอสินเชื่อจาก ธ.ก.ส.
รายงานข่าวจากกระทรวงการคลัง ระบุว่า งบประมาณที่ใช้ในโครงการให้ความช่วยเหลือค่าเก็บเกี่ยวและปรับปรุงคุณภาพข้าวให้ผู้ปลูกข้าวหอมมะลิฤดูการผลิต 2559/2560 มีวงเงินราว 1.93 หมื่นล้านบาท ส่วนงบประมาณในโครงการให้ความช่วยเหลือค่าเก็บเกี่ยวและปรับปรุงคุณภาพข้าวให้ผู้ปลูกข้าวหอมปทุมและข้าวเปลือกเจ้าฤดูการผลิต 2559/2560 อีกราว 1.09 หมื่นล้านบาท